Jelaskan Karier dari Arthur Boka dalam bahasa melayu

Seperti kebanyakan pemain yang berjaya dari Côte d'Ivoire, dia memulakan kariernya bersama kelab tanah air, ASEC Abidjan, selepas datang dari pasukan belia mereka yang terkenal, yang juga telah menghasilkan pemain-pemain seperti Kolo Touré, Emmanuel Eboué, dan Aruna Dindane. Dia menyertai kelab itu selepas berjalan dari ibu negara Côte d'Ivoire, Abidjan dan meminta untuk menjalani ujian percubaan. Selepas menamatkan pengajian di akademi itu, dia berpindah ke kelab Belgium, K.S.K. Beveren pada tahun 2002, dimana aksi cemerlangnya membolehkan dia berpindah ke kelab Ligue 1, RC Strasbourg di Perancis pada musim 2004–05. Dia terus beraksi cemerlang di Strasbourg, tetapi susulan penyingkiran mereka pada akhir musim 2005–06, dia meninggalkan kelab itu untuk menyertai kelab Jerman, VfB Stuttgart. Dia diberi gelaran "Roberto Carlos Afrika". Pada musim 2006–07, Boka memenangi kejuaraan Bundesliga bersama VfB Stuttgart.

Pada 14 Januari 2009, dia melanjutkan kontraknya bersama VfB Stuttgart sehingga musim panas tahun 2012.

Pada 30 Mei 2012, Boka menandatangani kontrak baru satu tahun dengan pilihan untuk menyambung setahun lagi bersama VfB Stuttgart. Boka kebiasaannya bermain sebagai pertahanan kiri, tetapi pada pertengahan musim Bundesliga 2012–13 dia mula bermain sebagai pemain tengah pertahanan.

Pada 1 Mei 2014, Boka bersetuju untuk berpindah ke kelab La Liga, Málaga CF, menandatangani perjanjian dua tahun dengan kelab Andalusia itu. Dia membuat penampilan sulungnya pada 29 Ogos, ketika kekalahan 0–3 kepada Valencia CF.